**არნოლდ ჯოზეფ ტოინბი  
"ისტორიის კვლევა"**

|  |
| --- |
| არნოლდ ჯოზეფ ტოინბი (1889-1975) ერთ-ერთი ყველაზე ცნობილი თანამედროვე ისტორიკოსი და ისტორიის თეორეტიკოსია. დაიბადა ლონდონში, განათლება მიიღო ვინჩესტერის კოლეჯსა და ოქსფორდის ბალიოლის კოლეჯში. სხვადასხვა დროს ლონდონის სამეფო კოლეჯის, ლონდონის ეკონომიკის სკოლისა და საერთაშორისო ურთიერთობათა სამეფო ინსტიტუტის პროფესორი. ცნობილი 12 ტომიან ნაშრომი "ისტორიის კვლევა" (A Study of History), რომელიც 1934-1961 წლებში შეიქმნა, წარმოადგენს მსოფლიო ისტორიისა და მეტაისტორიის სინთეზს, როემლშიც, "გამოწვევა-პასუხის" თეორიის საფუძველზე, გადმოცემულია ცივილიზაციათა წამოშობისა და დაცემის ტოინბისეული ხედვა.  მიუხედავად იმისა, რომ ა. ტოინბის ნაშრომს ბევრი კრიტიკოსი ჰყავდა და ჰყავს, იგი თანამედროვეობის ერთ-ერთ უდიდეს თეორეტიკოს-მკვლევრად არის მიჩნეული. მის გარეშე წარმოუდგენელია XX საუკუნის აზროვნების ისტორიის წარმოდგენა. გერმანელი ფილოსოფოსის კარლ იასპერსისაგან განსხვავებით, რომელიც ამტკიცებდა, რომ "ისტორიას ღრმა აზრი აქვს, მაგრამ იგი მიუწვდომელია ადამიანური შემეცნებისათვის", ტოინბიმ სცადა ეჩვენებინა, რომ ისტორია გახსნილია შემეცნებისათვის და კაცობრიობას შეუძლია ღირსეული პასუხი გასცეს სამყაროს გამოწვევებს. |

**ისტორიული აზროვნების ფარდობითობა**

ყველა ეპოქასა და ნებისმიერ საზოგადოებაში ისტორიის შემეცნება, ისევე როგორც ყოველგვარი სოციალური მოღვაწეობა, ექვემდებარება მოცემული დროისა და ადგილის გაბატონებულ ტენდენციებს. ჩნდება ორი კითხვა: "როგორია ისტორიული კვლევის ინტელიგიბელური (გონებით წვდომადი) არეალი?" და "არსებობს თუ არა ისტორიული კვლევის არეალი, რომელიც არ შეეფარდება კონკრეტულ ისტორიულ და სოციალურ გარემოებებს და დამოუკიდებელია ისტორიკოსისაგან?"

**ისტორიული კვლევის არეალი**

ისტორიული კვლევის ინტელიგიბელური არეალის ძიებისას ჩვენ უნდა ავირჩიოთ ერზე უფრო დიდი მასშტაბის ერთეული. ისტორიის მოქმედი ძალები არ არიან ნაციონალური, არამედ გამომდინარეობენ უფრო ზოგადი მიზეზებიდან. თუ მათ კონკრეტულ ეროვნულ გამოვლინებაში ავიღებთ, ვერ შევძლებთ მათ გაგებას, ამიტომ ისინი უნდა განვიხილოთ მხოლოდ მთელი საზოგადოების მასშტაბით. ამავე დროს, სხვადასხვა საზოგადოებანი სხვადასხვაგვარად რეაგირებენ გარედან ზემოქმედებაზე და სხვადასხვაგვარად იძლევიან პასუხს.   
საზოგადოება თავისი არსებობის მანძილზე აწყდება ამოცანათა სერიას, რომელთაც იგი წყვეტს მისთვის ყველაზე უფრო მისაღები სახით. თითოეული ასეთი პრობლემა ისტორიის გამოწვევაა. ასეთი გამოცდების მეშვეობით საზოგადოებების წევრები სულ უფრო დიფერენცირდებიან. ერთნი მარცხდებიან, მეორენი პოულობენ წარმატებულ პასუხს. დროთა განმავლობაში ზოგიერთი გადაწყვეტილება ძველდება, ზოგი სიცოცხლისუნარიანია შეცვლილ ვითარებაშიც კი. გამოცდას გამოცდა მოსდევს. ერთნი კარგავენ ორიგინალობას და მთლიანად ითქვიფებიან ძირითად მასაში, მეორენი ამაოდ ცდილობენ ბრძოლის გაგრძელებას, მესამენი - ყველაზე ზომიერნი - სრულყოფილების მწვერვალებს აღწევენ. ამ პროცესში ინდივიდუალური ქცევის გაგება, როგორც ცალკეული გამოცდის პასუხისა, შეუძლებელია. საჭიროა მისი შედარება სხვათა ქმედებასთან, გამოწვევათა თანმიმდევრულ პროცესში.   
მაგალითად, ინგლისის ისტორია ვერ აიხსნება, თუ იგი არ განვიხილეთ სხვა ეროვნულ სახელმწიფოთა ისტორიებთან კავშირში, რომლებთან ერთად იგი შეადგენს უფრო ფართო ერთობას, რომლის წევრები სპეციფიკურად რეაგირებდნენ მიმდინარე მოვლენებზე. ასეთი კუთხით ხედვისას ჩვენ აღმოვაჩენთ წესრიგს მოვლენათა მღვრიე ქაოსში და გავიგებთ იმას, რაც ადრე გაუგებარი ჩანდა. ამრიგად იმისათვის, რომ გავიგოთ ნაწილი, ყურადღება უნდა მივაპყროთ მთელს, რადგან ეს მთელია თავისთავად ინტელიგიბელური კვლევის არეალი.   
მთელის ნაწილები შეიძლება ცალ-ცალკე გაუგებარი იყვნენ, მაგრამ ისინი ცხადია, მკაფიო. მაგალითად, დიდ ბრიტანეთს აქვს გარკვეული გეოგრაფიული მდებარეობა, ინგლისელი ერი ჩამოყალიბდა გარკვეულ ეპოქაში. საჭიროა ასევე მკაფიოდ განისაზღვროს ის უფრო დიდი საზოგადოება, რომელთა მიმართებაში დიდი ბრიტანეთი ნაწილს წარმოადგენს. შევეცადოთ მის განსაზღვრას სივრცესა და დროში.   
თუ შევეცდებით, განვსაზღვროთ ის საზოგადოება, რომლის ნაწილს წარმოადგენს დიდი ბრიტანეთი და რომელიც გვაინტერესებს როგორც ისტორიული კვლევის ინტელიგიბელური არეალი, მის საზღვრებს აღმოვაჩენთ სოციალური ცხოვრების სამი ასპექტის - ეკონომიკურის, პოლიტიკურის და კულტურულის - გადაკვეთაზე. ამასთან, ამ სამი ასპექტიდან თითოეულს გავრცელების საკუთარი საზღვრები აქვს, რომლებიც ხშირად არ ემთხვევა ჩვენთვის საინტერესო საზოგადოების საზღვრებს. მაგალითად, დედამიწის ზურგზე თითქმის არ არსებობს კუთხე, რომელთანაც ბრიტანეთს არ აქვს სავაჭრო-ეკონომიკური ურთიერთობა. პოლიტიკურ ასპექტში ასევე შეიძლება გლობალური ურთიერთდამოკიდებულების კონსტატირება. მაგრამ, როგორც კი კულტურულ ასპექტზე გადავალთ, ნათელი ხდება, რომ დანარჩენ სამყაროსთან იმ საზოგადოების კავშირი, რომელსაც ბრიტანეთი ეკუთვნის, გაცილებით უფრო სუსტია. არსებითად, იგი შემოისაზღვრება დასავლეთ ევროპით, ამერიკის ქვეყნებით და სამხრეთის ზღვების ზოგიერთი ქვეყნით, სადაც კათოლიკური და პროტესტანტული მოსახლეობაა.   
აქედან გამომდინარე, შეიძლება განვსაზღვროთ ჩვენი საზოგადოების სახელი. რამდენადაც ამ მიწებზე ვრცელდება რომის პაპის სასულიერო ხელისუფლება, მას შეიძლება ეწოდოს "დასავლური ქრისტიანობა". ამის საწინააღმდეგოდ შეიძლება ითქვას, რომ რეფორმაციის დროიდან მოყოლებული, რელიგიური ლოიალობა იქცა სოციალური, პოლიტიკური, ეკონომიკური და კულტურული მოძრაობების ძირითად მოტივად. ამიტომ მიზანშეწონილი იქნება, გამოვტოვოთ სიტყვა "ქრისტიანობა" და ამ საზოგადოებას ვუწოდოთ "დასავლური საზოგადოება". ეს გეოგრაფიული სახელწოდება, მოკლებული სხვა რამე ელფერს, უფრო ადეკვატურად განსაზღვრავს როგორც ჩვენს თანამედროვე, ისე კარლოს დიდის დროინდელ საზოგადოებასაც.   
თუ ყურადღებას გავამახვილებთ კულტურულ ასპექტზე, არ გაგვიჭირდება დავინახოთ ჩვენი საზოგადოების მსგავსი სახის კიდევ 4 ცოცხალი საზოგადოება:   
1. აღმოსავლურ ქრისტიანული - სამხრეთ-აღმოსავლეთ ევროპასა და რუსეთში;   
2. მუსლიმური - არიდულ ზონაში, რომელიც დიაგონალურად გადაჭიმულია ატლანტის ოკეანიდან ჩინეთის დიდ კედლამდე, ჩრდილოეთ აფრიკისა და შუა აღმოსავლეთის გავლით;   
3. ინდუისტური საზოგადოება (და არა ინდური, რომელიც სცილდება კონტინენტური ინდოეთის საზღვრებს, თვით ინდოეთში კი არსებობს მუსლიმური საზოგადოებაც) - ტროპიკულ სუბკონტინენტურ ინდოეთში, არიდული ზონიდან სამხრეთ-აღმოსავლეთით;   
4. შორეულაღმოსავლური საზოგადოება სუბტროპიკულ და ზომიერ რაიონებში არიდულ ზონასა და წყნარ ოკეანეს შორის.   
აღმოვაჩენთ აგრეთვე რელიქტურ საზოგადოებებს:   
1. ჯგუფი, რომელიც მოიცავს სომხეთის, მესოპოტამიისა და ეგვიპტის მონოფიზიტ ქრისტიანობას, ქურთისტანისა და მალბარის ნესტორიანელ ქრისტიანებს, აგრეთვე ებრაელებს და ფარსებს;   
2. ლამაისტ და ჰინაიამას ბუდისტთა ჯგუფები ტიბეტსა და მონღოლეთში, ცეილონზე, ბირმასა და ტაილანდში, ჯაინები ინდოეთში.   
დროითი საზღვრების დადგენა უფრო რთულია. მაგალითად, დასავლური საზოგადოების არსებობის მისი ზედა ქრონოლოგიური ზღვრის დადგენა შეუძლებელია, ქვედა კი საძიებელია რომის იმპერიის აღსასრულის ეპოქაში.   
დროითი საზღვრების თაობაზე აუცილებელია განვასხვაოთ უწყვეტობის ორი ხარისხი: 1. უწყვეტობა ერთი და იგივე საზოგადოების განვითარების თანმიმდევრულ პერიოდებსა და ფაზებს შორის, 2. უწყვეტობა როგორც ცალკეულ საზოგადოებათა ურთიერთკავშირი დროში. განსაკუთრებით საინტერესოა მეორე სახის უწყვეტობა, როემლიც იგი მეტად მნიშვნელოვან ფენომენია.   
ამ ორი სახის უწყვეტობას შორის თვისებრივი განსხვავება შეიძლება წარმოვაჩინოთ ადამიანის სიცოცხლესთან მისი ანალოგიით. რომელიმე ცალკეული საზოგადოების ისტორიის თავები გვაგონებენ ადამიანის ცხოვრების თანმიმდევრულ საფეხურებს, ხოლო კავშირი სხვადასხვა საზოგადოებას შორის - ურთიერთობას მშობლებსა და შვილს შორის. მშობლების საერთო გავლენა შვილებზე მეტად დიდია: ჯერ ერთი, შვილი მშობლებისაგან ფიზიკური/ბილოგიური მემკვიდრეობით იღებს გარკვეულ თვისებებს; მეორე, თუმცა დაბადების აქტით ბავშვი გარკვეულ დამოუკიდებლობას იძენს, მაგრამ იგი კიდევ დიდხანს ვერ ახერხებს არსებობას მშობლების მზრუნველობის გარეშე. შემდგომში იგი მშობლების გრძნობებისა და აზრების ძლიერ ზეგავლენას განიცდის. მხოლოდ სიმწიფის პერიოდში იგი ნამდვილად დამოუკიდებელი ხდება მშობლებისაგან და უყალიბდება სამყაროს საკუთარი ხედვა. იგი ყალიბდება "ახალ მოზრდილად", რომელსაც შეუძლია შვას და აღზარდოს შთამომავლობა.   
ზოგიერთი წინასწარი დასკვნა:   
ა) ისტორიული კვლევის ინტელიგიბელური (გონებით წვდომადი) არეალი წარმოადგენს საზოგადოებას, რომელიც დროსა და სივრცეში აღემატება ეროვნულ სახელმწიფოს, ქალაქ-სახელმწიფოს ან ნებისმიერ სხვა პოლიტიკურ კავშირს;   
ბ) ასეთი პოლიტიკური კავშირები (ეროვნული სახელმწიფოები, ქალაქ-სახელმწიფოები და სხვ.), სივრცითი თვალსაზრისით, უფრო ვიწროა, დროითი თვალსაზრისით - უფრო ხანმოკლე, ვიდრე ის საზოგადოებები, რომელთა შემადგენლობაში ისინი შედიან, როგორც ნაწილი მთელში. სწორედ საზოგადოება და არა სახელმწიფო, არის ის სოციალური "ატომი", რომელზეც უნდა ფოკუსირდებოდეს ისტორიკოსის ყურადღება;   
გ) არც ერთი საკვლევი საზოგადოება არ მოიცავს მთელ კაცობრიობას, არ ვრცელდება მთელ დედამიწაზე და არ გააჩნია თანატოლი თავისი სახის საზოგადოებათა შორის;   
დ) საზოგადოება, რომელიც მოიცავს დამოუკიდებელ ეროვნულ სახელმწიფოებს (როგორიც დიდი ბრიტანეთია) და საზოგადოება, რომელიც შედგება ქალაქ-სახელმწიფოებისაგან (როგორც ათენი), შედარებადნი არიან, რადგან წარმოადგენენ ერთი სახის საზოგადოებებს;   
ე) უწყვეტობა, მემკვიდრეობითობა საზოგადოებებს შორის გაცილებით სუსტია, ვიდრე ერთი საზოგადოების ისტორიის ფაზებს შორის. სხვადასხვა ეპოქის ორ კონკრეტულ საზოგადოებას შორის დროითი კავშირის კვლევის დროს (მაგალითად, დასავლურ და ელინურ საზოგადოებათა შორის) აღმოვაჩენთ კავშირს, ურთიერთობას, რომელსაც შეიძლება მეტაფორულად "მამაშვილური" ვუწოდოთ.

**ცივილიზაციათა ახალი კვლევა**

**ერთი სახის საზოგადოებათა მიმოხილვა**

საერთო ნიშნების არსებობის გამო, შეიძლება ვილაპარაკოთ "მშობელი - შვილის" ურთიერთობაზე დასავლურ და ელინურ საზოგადოებათა შორის.   
შევეცადოთ განვსაზღვროთ, რომელი საზოგადოება უძღოდა წინ მართლმადიდებლურ- ქრისტიანულს. აქ იგივე სამი ნიშანს ვხედავთ, რაც შეგვხვდა დასავლური საზოგადოების ძირების ძიების დროს: უნივერსალური სახელმწიფო, უნივერსალური ეკლესია, ტომთა მოძრაობა. აქედან გამომდინარე, მართმადიდებლურ-ქრისტიანული საზოგადოება, ისევე როგორც დასავლური, ელინური საზოგადოების "შვილი" საზოგადოებაა. შესაბამისად, ერთი საზოგადოება შეიძლება იყოს რამდენიმე სხვადასხვა საზოგადოების "მამა". იმის გასაგებად, თუ როგორ ხდება ეს, მივმართოთ ისევ გეოგრაფიულ ფაქტორს.   
მართლმადიდებლურ-ქრისტიანული საზოგადოების ღერძი, ისევე როგორც დასავლური საზოგადოებისა, სათავეს ელინურ სამყაროში, ეგეოსის ზღვის აუზში იღებს. მაგრამ იგი სხვა მიმართულებით და სხვა სიგრძეზეა გადაჭიმული. თუ პირველ შემთხვევაში იგი ჩრდილო-დასავლეთით - ეგეოსის ზღვიდან ლოტარინგიისკენ მიემართება, მეორე შემთხვევაში ჩრდილო-დასავლეთით გადაჭიმული, დიაგონალურად კვეთს ანატოლიას (დღ. თურქეთი), კონსტანტინეპოლსა და ნეოკესარიას შორის. ეს ხაზი გაცილებით უფრო მოკლეა, ვიდრე პირველი. ეს განპირობებულია იმ ისტორიული ფაქტით, რომ მართლმადიდებლური საზოგადოების ექსპანსია გაცილებით ნაკლებ მასშტაბური იყო, ვიდრე დასავლურ-ქრისტიანული საზოგადოებისა.   
აღმოსავლურ-მართმადიდებლური საზოგადოების ექსპანსია სწორხაზობრივად არ მიდიოდა, და თუ ჩვენს პირობით ღერძს ორივე მიმართულებით გავაგრძელებთ, მივიღებთ ნახევარმთვარეს, რომლის ბოლოები ჩრდილო-დასავლეთისა და ჩრდილო-აღმოსავლეთისკენაა მიმართული. ჩრდილო-აღმოსავლეთით მართლმადიდებლური ქრისტიანობა პირველ რიგში დამკვიდრდა საქართველოში, VIII საუკუნის დასაწყისისთვის კი გადალახა კავკასიონის ქედი, მიაღწია ალანიას, საიდანაც იხსნებოდა გზა ევრაზიის დიდი სტეპისაკენ. ამის შემდეგ მართლმადიდებლურ ქრისტიანულ საზოგადოებას შეეძლო თავისი გავლენა გაევრცელებინა სტეპზე ყველა მიმართულებით, ისე როგორც დასავლურ საზოგადოებას, რომელმაც საყრდენი პუნქტი შექმნა იბერიის ნახევარკუნძულზე, თანდათან დაეუფლა სამხრეთ ატლანტიკას და დამკვიდრდა ზღვისიქითა მიწებზე, რომელთაც ლათინური ამერიკა ეწოდება. მაგრამ, სანამ მართმადიდებლობა კავკასიის ჩრდილოეთ მისადგომებთან, სტეპის პირას შეყოვნდა, იუდაიზმი და ისლამი აგრეთვე გამოვიდნენ ისტორიულ ასპარეზზე. იუდაიზმი გავრცელდა ხაზართა შორის, რომლებიც ქვემო ვოლგასა და დონს შორის ბინადრობდნენ, ისლამი კი - თეთრ ბულგარელებს შორის, შუა ვოლგაზე. მან შეაჩერა მართმადიდებლური ქრისტიანობის ექსპანსია ჩრდილო-აღმოსავლეთით.   
ჩრდილო-დასავლეთით მართმადიდებლურმა ქრისტიანობამ მოიცვა ბალკანები და მოემზადა ნახტომისათვის ცენტრალურ ევროპაში, მაგრამ აქ იგი აღმოჩნდა დასავლური ქრისტიანობის პირისპირ, რომელმაც უფრო ადრე დაიწყო მოქმედება და ამ დროისათვის საკმაოდ მყარი პოზიციები ჰქონდა. საზღვარი დასავლურ და მართმადიდებლურ ქრისტიანობას შორის საბოლოოდ განისაზღვრა X-XI საუკუნეებში.   
მართმადიდებლური ქრისტიანობა გავრცელდა თავისი განივი ღერძის გასწვრივაც, რომელიც ძირითადად ღერძს კონსტანტინეპოლში კვეთდა. საზღვაო გზამ დარდანელისა და ეგეოსის ზღვის გავლით მართლმადიდებლური ქრისტიანობა თავის წინარე სამშობლოში - "მშობელ" ელინურ საზოგადოებასთან მიიყვანა; აქედან კი ბერძნული საზღვაო ექსპანსიის ძველმა გზამ - სამხრეთ იტალიაში, სადაც იგი შეეცადა ადგილის დამკვიდრებას მუსლიმურ და დასავლურ ქრისტიანულ თემებს შორის, მაგრამ მტკიცედ ფეხის მოკიდება ვერ შესძლო და XI საუკუნეში იძულებული გახდა, უკან დაეხია ნორმანების შემოტევის გამო, რომელთაც მოიპოვეს ფორპოსტი დასავლური ქრისტიანობისათვის. უფრო დიდ წარმატებას მართმადიდებლურმა ქრისტიანობამ საწინააღმდეგო მიმართულებით წინსვლისას მიაღწია - ბოსფორისა და შავი ზღვის გავლით. გადალახა რა შავი ზღვა და ზღვისპირა სტეპი, იგი დამკვიდრდა რუსეთში, განაგრძო გზა ჩრდილოეთ ევროპში და, აზიის ტყეების გავლით, მიაღწია ჯერ ჩრდილო ყინულოვან ოკეანეს, შემდეგ, XVII საუკუნეში - წყნარ ოკეანეს.   
შევადარეთ რა ერთმანეთს მართლმადიდებლობის ექსპანსიისა და დასავლური საზოგადოების ისტორიის ანალოგიური პროცესები, ჩვენ გავარკვიეთ, როგორ და რატომ იქცა ელინური საზოგადოება ორი "შვილის" "მამად". სხვა სიტყვებით რომ ვთქვათ, დასავლური და მართლმადიდებლური ქრისტიანობის დიფერენციაციამ წარმოშვა ორი განსხვავებული საზოგადოება. ერთი ჭუპრიდან - კათოლიკე ეკლესიიდან - ჩამოყალიბდა ორი დამოუკიდებელი ორგანიზმი: რომაულ-კათოლიკური ეკლესია და მართლმადიდებლური ეკლესია.   
1054 წლის განხეთქილებამ დაასრულა სქიზმა კათოლიკურ ეკლესიაში და, შესაბამისად, დაასრულა სოციალურ სტრუქტურათა დიფერენციაციის პროცესიც. წარმოიშვა ორი ახალი საზოგადოება - დასავლური და მართლმადიდებლური.   
კათოლიკური ეკლესია დასავლეთში ფუნქციონირებდა რომის იერარქიის მეთაურობით, რამაც რამდენიმე საუკუნით შეაფერხა დასავლეთის საზოგადოების ლოკალურ სახელმწიფოებად ჩამოყალიბების პროცესი. ამავე დროს, მართლმადიდებლური ეკლესია იქცა სახელმწიფო ინსტიტუტად ჯერ აღდგენილ აღმოსავლეთ რომის იმპერიაში, შემდეგ იმ ქვეყნებში, რომელთაც ქრისტიანობა მოგვიანებით მიიღეს.   
ირანული და არაბული საზოგადოება - შემდეგი ცოცხალი საზოგადოება, რომელიც უნდა განვიხილოთ - მუსლიმური საზოგადოებაა: უნივერსალური სახელმწიფო - აბასიდების ბაღდადის სახალიფო, უნივერსალური ეკლესია - ისლამი, ტომთა მოძრაობა - დიდი სტეპის თურქი და მონღოლი მომთაბარეების მოძრაობა, საჰარის ბერბერების, არაბეთის ნახევარკუნძულია მომთაბარეთა მოძრაობა, რომელმაც მოიცვა სახალიფო მისი დაცემის დროისთვის.   
თუ შევეცდებით ვიპოვოთ მუსლიმური საზოგადოების "მამა" საზოგადოება, აღმოვაჩენთ, რომ მუსლიმური საზოგადოება, რომელიც დღეს არსებობს, წარმოშობით ერთიანი არ არის. მისი ერთიანობა შედეგია იმ საზოგადოებათა მოგვიანო ხანის გაერთიანებისა, რომლებიც წარმოიშვნენ ოდესღაც არსებული "მამა" საზოგადოებისაგან, რომლის განვითარების ბოლო ფაზა აბასიდების სახალიფო იყო.   
მუსლიმური საზოგადოება ჩაისახა აზიის ზეგანზე, ტერიტორიაზე მარმარილოს ზღვასა და განგის დელტას შორის, XIII საუკუნის ბოლოსათვის. თანდათანობით ამ საზოგადოებამ წარმოშვა რიგი დამოუკიდებელი სახელმწიფოებისა, რომელთაგან მომდინარეობს დღევანდელი მუსლიმური სამყაროს თითქმის ყველა სახელმწიფო.   
თანამედროვე მუსლიმურ სამყაროს ყოფს განხეთქილება შიიტებსა და სუნიტებს შორის. წარმოსახვითი ხაზი, რომელიც შიიტებს და სუნიტებს მიჯნავს, სწორე იმ ზონაზე გაივლის, რომელშიც მუსლიმური საზოგადოება ჩაისახა. თანამედროვე რუკაზე შიიზმი მოიცავს სპარსეთის ტერიტორიას ფორპოსტებით ამიერკავკასიაში, ერაყში, ინდოეთსა და იემენში. ეს შიიტური ზონა ორ ნაწილად ყოფს სუნიზმის გავრცელების არეალს: აღმოსავლეთით - ცენტრალური აზიისა და ინდოეთის სუნიტები, დასავლეთით - ოსმალთა ყოფილი იმპერიის ტერიტორიები.   
ეს ორი მუსლიმური საზოგადოება - ირანული და არაბული - ერთი უფრო ძველი საზოგადოების "შვილი" საზოგადოებებია, იმ ძველი საზოგადოების არსებობა ისტორიული ხედვის ჰორიზონტს სცილდება. თუ ამ ორ "შვილ" საზოგადოებას ერთმანეთს შევადარებთ, აღმოვაჩენთ, რომ სპარსულ-თურქულ ზონაში წარმოშობილ მუსლიმურ საზოგადოებას ზოგი საერთო ნიშანი აქვს დასავლურ საზოგადოებასთან, არაბულ ზონაში წარმოშობილს კი - მართლმადიდებლურ ქრისტიანულთან.   
არაბული კულტურის ენა ბაღდადის აბასიდთა სახალიფოს ენა იყო. ირანულ ზონაში ეს კულტურა სპარსული ენის მეშვეობით ვრცელდებოდა. ასევე, ლათინური იყო დასავლური საზოგადოების კლასიკური ენა, ბერძნული - მართლმადიდებლურისა, თუმცა მართლმადიდებლური ქრისტიანობის დაშლის შემდეგ მრავალ ავტოკეფალურ ეკლესიად, რომლებიც ლოკალურ სახელმწიფოთა საფუძვლად იქცნენ, გაჩნდა სხვა კლასიკური ენებიც, მაგალითად - ძველი ქართული ან ძველი სლავური.   
**სირიული საზოგადოება.** დავაფიქსირეთ რა ორი მუსლიმური საზოგადოება - ირანული და არაბული, რომლებიც იძულებით გაერთიანებული ისლამის ფარგლებში არსებობენ, შევეცადოთ იმ უფრო ადრეული საზოგადოების იდენტიფიცირებას, რომელიც მათთან მიმართებაში "მამა" საზოგადოებად გვევლინება.   
მისი ყველაზე ზუსტი სახელწოდება იქნება "სირიული საზოგადოება": უნივერსალური სახელმწიფო - ბაღდადის აბასიდთა სახელმწიფო, უნივერსალური ეკლესია - ისლამი, ტომთა მოძრაობა - ბარბაროსთა მიერ ბაღდადის სახალიფოს ისტორიული მიწების მიტაცება 975-1275 წლებში.   
საინტერესოა განსხვავება ქრისტიანობასა და ისლამს შორის, რომელთაგან პირველმა ელინური საზოგადოება დასავლურ და მართლმადიდებლურ საზოგადოებათა "მამად" აქცია, მეორემ კი სირიული საზოგადოება - ირანულ და არაბულ საზოგადოებათა "მამად". ქრისტიანობა, როგორც იმპულსი, რომელმაც ბიძგი მისცა ელინისტური სამყაროს შემოქმედებით ძალებს, უცხოური წარმომავლობისა იყო; ფაქტობრივად, სირიულისგან განსხვავებით, ისლამის შემოქმედებითი ძალების წყარო არ იყო უცხო წარმოშობისა, იგი მშობლიური სირიული საზოგადოებიდან მომდინარეობდა. ისლამის ფუძემდებელი მუჰამედი შთაგონებული იყო იუდაიზმით - წმინდა სირიული რელიგიით, შემდეგ კი ნესტორიანელობით - ქრისტიანობის ფორმით, რომელშიც სირიული ელემენტი ჭარბობდა. ქრისტიანული მსოფლიო ეკლესია სათავეს იღებს არა თავის საზოგადოებაში, ისლამისა კი მშობლიურ ნიადაგზეა წარმოშობილი.   
ირანული საზოგადოების ძირითადი არეალი სირიული "მამა" საზოგადოებისაგან მნიშვნელოვნად დაშორებული აღმოჩნდა, არაბული საზოგადოების სამშობლო კი (სირიასა და ეგვიპტეში) არა მხოლოდ მთლიანად ემთხვევა სირიული საზოგადოების სამშობლოს, არამედ თავის თავში მოიცავს მას.   
**ინდური საზოგადოება.** შემდეგი ცოცხალი საზოგადოება - ინდუისტური საზოგადოებაა: უნივერსალური სახელმწიფო - გუპტების იმპერია (375-475 წწ.); მსოფლიო ეკლესია - ინდუიზმი, რომელიც გუპტების ეპოქაში მთელ ინდოეთში გავრცელდა, გამოდევნა რა ბუდიზმი, რომელიც შვიდი საუკუნის მანძილზე დომინირებდა ინდოსტანის ნახევარკუნზულზე, ორივე რელიგიის აკვანში; ტომთა მოძრაობა - ჰუნების თავდასხმები ევრაზიის სტეპიდან გუპტების იმპერიის დაცემის წინ.   
თუ უფრო შორს, საუკუნეთა სიღრმეში მივადევნებთ თვალს, შევძლებთ ინდუისტური საზოგადოების "მამა" საზოგადოების - ინდური საზოგადოების - იდენტიფიცირებას. ინდუიზმის მსოფლიო ეკლესია, რომლის მეშვეობით ინდური საზოგადოება თანამედროვე ინდუისტური საზოგადოების "მამა" საზოგადოებად იქცა, გვაგონებს ისლამს და განსხვავდება ქრისტიანობისაგან, რადგან მისი სათავეები მშობლიურ ნიადაგშია. ინდური საზოგადოების სამშობლოა ინდისა და განგის ხეობები. აქედან ეს საზოგადოება გავრცელდა მთელ ინდოსტანის ნახევარკუნძულზე. ტერიტორია, რომელიც თავისი დაქვეითების ჟამს ეკავა ინდურ "მამა" საზოგადოებას, ასევე არ ემთხვევა ინდუისტური "შვილი" საზოგადოების საზღვრებს. უკანასკნელმა დაიკავა მთელი ნახევარკუნძული და გავრცელდა ზღვით აღმოსავლეთისაკენ - ინდონეზიასა და ინდოჩინეთში. ამრიგად, ინდუისტური საზოგადოების გეოგრაფიული დაშორება ინდურისაგან შეიძლება შევადაროთ არაბული საზოგადოების დაშორებას სირიულისაგან.   
**ძველი ჩინური საზოგადოება.** მისი წინარე სამშობლო შორეული აღმოსავლეთია; უნივერსალური სახელმწიფო - ცინ შიხუანდის იმპერია, რომელიც შეიქმნა ძვ.წ. 221 წელს და ოთხი საუკუნე იარსება; მსოფლიო ეკლესია - მაჰაიანა, ბუდიზმის ნაირსახეობა; ტომთა მოძრაობა - დიდი სტეპის მომთაბარეთა თავდასხმები, რომლებიც უნივერსალური სახელმწიფოს დაცემის შემდეგ დაიწყო.   
მაჰაიან - ეკლესია, რომლის მეშვეობითაც ძველი ჩინური საზოგადოება თანამედროვე შორეულაღმოსავლური საზოგადოების "მამად" იქცა, გვაგონებს ქრისტიანობას და განსხვავდება ისლამისა და ინდუიზმისაგან იმით, რომ მისი წყარო ადგილობრივი წარმოშობისა იყო.   
ძველი ჩინური საზოგადოების სამშობლო ყვითელი მდინარის აუზში მდებარეობდა. შემდგომში იგი იანძის აუზში გავრცელდა. ორივე ამ მდინარის აუზი იქცა შორეულაღმოსავლური "შვილი" საზოგადოების სამშობლოდ, რომელიც გავრცელდა სამხრეთ-აღმოსავლეთით ჩინეთის საზღვაო სანაპირომდე, ჩრდილო-აღმოსავლეთით კორეასა და იაპონიამდე. ამრიგად, ტერიტორიულად შორეული აღმოსავლეთის საზოგადოება დაშორებულია ძველი ჩინური "მამა" საზოგადოებისაგან, მაგრამ არც იმდენად, როგორც, მაგალითად, დასავლური - ელინურისაგან ან ირანული - სირიულისაგან.

**რელიქტიური საზოგადოებები - მკვდარი საზოგადოებები, რომელთა შესახებ მხოლოდ ცალკეულმა არქეოლოგიურმა ცნობებმა მოაღწია**

**მინოსური საზოგადოება** ელინურის წინამორბედი საზოგადოებაა. საზღვაო სახელმწიფოს, რომელიც კუნძულ კრეტადან აკონტროლებდა ეგეოსის ზღვას და რომელსაც უნივერსალური სახელმწიფოს ყველა ნიშანი ჰქონდა, ელინური ტრადიციით, "მინოსის თალასოკრატიის" სახელი დაუმკვიდრდა. მინოსური საზოგადოების სამშობლოა კუნძული კრეტა და კიკლადები. მისი "შვილი" საზოგადოებებია ელინური და სირიული.   
**შუმერული საზოგადოება.** მისი სათავეები საძიებელია შუმერისა და აქადის ორ განსხვავებულ რაიონში, ორ განსხვავებულ ხალხში, რომლებიც ერთმანეთისაგან განსხვავდებოდნენ წარმომავლობით, კულტურით, ენით. აქადელები სემიტური ოჯახის ენაზე ლაპარაკობდნენ, შუმერულს არ ჰქონდა მასთან საერთო ელემენტი, არც ლექსიკით, არც სტრუქტურით. რადგან ამ საზოგადოების ავანსცენა თითქმის მთლიანად უკავიათ შუმერებს, ამიტომ საზოგადოებას თავისუფლად შეგვიძლია შუმერული ვუწოდოთ.   
**ხეთური საზოგადოება.** შუმერების შემდეგ სამხრეთ-დასავლეთ აზიაში ჩამოყალიბდა საზოგადოება, რომელმაც ბევრი რამ აითვისა შუმერულისაგან, მაგრამ ვერ ჩაითვლება "შვილ" საზოგადოებად, რადგან არ ჩანს მსოფლიო ეკლესიის არსებობა, რომელიც ამ ორ საზოგადოებას გააერთიანებდა. ახალ საზოგადოებას, რომლის სამშობლო კაბადოკიაში მდებარეობდა, შეიძლება ხეთური ვუწოდოთ - იქ არსებული ერთ-ერთი სახელმწიფოს სახელის მიხედვით. ეს საზოგადოება პირისაგან მიწისა აღგავეს ასურელებმა.   
**ბაბილონური საზოგადოება.** დასავლეთ აზიაში, ირანში, შუმერების ყოფილ მიწა-წყალზე, ხეთურის გვერდით არსებობდა კიდევ ერთი - ბაბილონის საზოგადოება.   
**ანდების საზოგადოება** იმ საზოგადოებათა რიცხვს ეკუთვნის, რომელთაც არ დარჩენიათ არც ცოცხალი მემკვიდრეები, არც რელიქტები და რომელთა შესახებ ვიცით მხოლოდ ლიტერატურული და არქეოლოგიური წყაროებიდან.   
ამერიკის კონტინენტზე არსებული ასეთი საზოგადოებები ჩაყლაპა დასავლურმა საზოგადოებამ XVI საუკუნის დაპყრობების დროს. ესპანური კოლონიზაციის დაწყების დროს ერთ ადგილობრივ საზოგადოებას ეკავა ცენტრალური ამერიკა, მექსიკის ტბების რაიონიდან იუკატანის ნახევარკუნძულამდე, მეორეს - ანდების ზეგანი, მიმდებარე ხეობები და ვიწრო ზოლი ჩრდილოეთიდან სამხრეთისაკენ.   
ანდების უნივერსალური სახელმწიფო იყო ინკების იმპერია, რომელიც ესპანელთა შემოსევების შედეგად დაეცა.   
ცენტრალურამერიკული უნივერსალური სახელმწიფო იყო აცტეკების იმპერია.   
**იუკატანის, მექსიკისა და მაიას საზოგადოებები.** ცენტრალური ამერიკის ისტორია, ანდებთან შედარებით, უფრო რთულია. ესპანეთის შეჭრის დროისათვის იქ არსებობდა ორი ჩამოყალიბებული ცენტრი. ისინი შეესაბამებოდნენ ორი ოდესღაც დამოუკიდებელი საზოგადოების სამშობლოს, რომელთაც შეიძლება ვუწოდოთ იუკატანის და მექსიკის საზოგადოებები. მათ შორის კავშირი ანალოგიურია არაბულ და ირანულ საზოგადოებათა შორის კავშირისა. სხვადასხვა ადგილას ჩამოყალიბებულ ამ ორ საზოგადოებას საერთო საფუძველი ჰქონდა უნივერსალური სახელმწიფოს სახით, ეს იყო მაიას პირველი იმპერია, რომელიც აყვავების ორასწლოვანი პერიოდის შემდეგ უეცრად დაეცა VII საუკუნის მიწურულს. ამ იმპერიის დიდი ქალაქები (დღ. გვატემალასა და ჰონდურასის ტერიტორიაზე) მოულოდნელად, რაიმე თვალსაჩინო მიზეზის გარეშე, დატოვეს მცხოვრებლებმა. მათმა დიდმა ნაწილმა ჩრდილოეთით, იუკატანზე გადაინაცვლა.   
**ეგვიპტური საზოგადოება.** და ბოლოს, რჩება კიდევ ერთი საზოგადოება, რომელმაც ძალიან დიდხანს იარსება და რომელსაც, როგორც ჩანს, არ გააჩნდა არც "მამა", არც "შვილი" საზოგადოებები. იგი წარმოიშვა ნილოსის ქვემოწელზე ძვ.წ. IV ათასწლეულში და ახ.წ. V საუკუნემდე იარსება, ე.ი. სამჯერ მეტ ხანს, ვიდრე არსებობს თანამედროვე დასავლური საზოგადოება. ეგვიპტური საზოგადოების უკვდავება ქვაშია აღბეჭდილი.

**ამ სახის საზოგადოებათა წინასწარი კლასიფიკაცია**

როგორც დავინახეთ, მსოფლიო ეკლესია ის ძირითადი ნიშანია, რომლის მეშვეობითაც შეიძლება დავაჯგუფოთ ერთი სახის საზოგადოებანი. რელიგიის კრიტერიუმით კლასიფიკაციამ შემდეგი სურათი მოგვცა:   
1. საზოგადოებები, რომლებიც არაფრით უკავშირდებიან არც წინამორბედ, არც მომდევნო საზოგადოებებს;   
2. საზოგადოებები, რომლებიც არაფრით უკავშირდებიან წინამორბედ, მაგრამ დაკავშირებული არინ მომდევნო საზოგადოებასთან;   
3. საზოგადოებები, დაკავშირებული წინამორბედ საზოგადოებასთან, მხოლოდ ნაკლებ ინტიმური კავშირით, ვიდრე "მამაშვილური" ნათესაობის კავშირია - კავშირით, რომელიც განპირობებულია ტომთა მოძრაობით;   
4. საზოგადოებები, დაკავშირებული წინამორბედ საზოგადოებასთან "მამაშვილური" კავშირით, მსოფლიო ეკლესიის მეშვეობით;   
5. საზოგადოებები, რომელიც დაკავშირებულია წინამორბედ საზოგადოებასთან უფრო ღრმა კავშირით, ვიდრე "მამაშვილური" კავშირია - მმართველი უმცირესობის ორგანიზებული რელიგიით, რომელიც წინამორბედისაგან მიღებულია უცვლელად ან მცირე ცვლილებით.   
თუ მივმართავთ ტერიტორიულ ნიშანს, რომელიც შეიძლება გამოყენებულ იქნას მხოლოდ მონათესავე საზოგადოებებთან მიმართებაში, შეიძლება გამოიყოს შემდეგი ქვეჯგუფები:   
1. საზოგადოება, რომლის სამშობლო მთლიანად არ ემთხვევა წინამორბედი "მამა" საზოგადოების ტერიტორიას;   
2. საზოგადოება, რომლის საზღვრები მთლიანობაში ემთხვევა "მამა" საზოგადოების უნივერსალური სახელმწიფოს საზღვრებს;   
3. საზოგადოება, რომლის ტერიტორია მთლიანად შედის "მამა" საზოგადოების ტერიტორიაში.

**მოცემული სახის შედარებითობა**

ამ სახის საზოგადოებებს "ცივილიზაციებს" უწოდებენ, რათა განასხვაონ "პრიმიტიული საზოგადოებებისაგან", რომლებიც ასევე წარმოადგენენ ისტორიული კვლევის ინტელიგიბელურ არეალს, როგორც ეს ტერმინი ადრე განვსაზღვრეთ.   
ცნობილ ცივილიზაციათა რიცხვი დიდი არ არის. ჩვენ 21 ცივილიზაცია დავთვალეთ, მაგრამ უფრო დეტალურმა ანალიზმა მათი რიცხვი შეიძლება 10-მდე შეამციროს. ცნობილ პრიმიტიულ საზოგადოებათა რაოდენობა გაცილებით მეტია - რამდენიმე ასეული მაინც.   
პრიმიტიული საზოგადოების სიცოცხლის ხანგრძლიობა მოკლეა, ისინი შეზღუდულია ტერიტორიულად და მცირერიცხოვანია. ცივილიზაციის სიცოცხლე ხანგძლივია, მათ ვრცელი ტერიტორია უკავიათ და ადამიანთა დიდ რიცხვს მოიცავენ. მათ ახასიათებთ გავრცელების ტენდენცია სხვა საზოგადოებათა დაქვემდებარების და ასიმილაციის გზით; ხანდახან ეს ისეთივე სახის საზოგადოებებია, უფრო ხშირად კი - პრიმიტიული საზოგადოებები. ამ უკანასკნელთა სიცოცხლე, კურდღლების მსგავსად, ხშირად მთავრდება ძალადობრივი სიკვდილით, რაც განსაკუთრებით გარდუვალია ცივილიზაციებთან მათი შეხვედრის დროს. ცივილიზაციები წარმოადგენენ არა სტატიკურ ფორმაციებს, არამედ ევოლუციური ტიპის დინამიურ წარმონაქმნებს.   
რაც შეეხება პრიმიტიულ საზოგადოებებს, ის, რომ ისინი ამჟამად სტატიკურ მდგომარეობაში არიან, არ ნიშნავს იმას, რომ ისინი მუდამ ასეთ მდგომარეობაში იყვნენ. ხომ არსებობს ალბათობა, რომ ამჟამად არსებული ყველა პრიმიტიული საზოგადოება ოდესღაც არსებული ცოცხალი ხის გამხმარი ტოტებია და მათი გაყინული მდგომარეობა ოდესღაც მჩქეფარე ისტორიის ეპილოგია?   
პრიმიტიული საზოგადოებების აღწერა, როგორც ხალხებისა, რომელთაც არ აქვთ ისტორია, მცდარია და მოწმობს მხოლოდ ჩვენი შესაძლებლობების შეზღუდულობას.